Isaias Afewerki

Isaias Afewerki (tigrinjaksi ኢሳይያስ ኣፈወርቅ, s. 2. helmikuuta 1946 Asmara) on Eritrean yksinvaltias ja ensimmäinen presidentti. Hänestä tuli presidentti maan itsenäistyessä 1993, mutta hän oli ollut de facto -johtaja jo ennen valintaa. 

Seuraavia vuodeksi 1997 suunniteltuja presidentinvaaleja ei koskaan käyty. Afewerkiä onkin pidetty yksipuoluejärjestelmäisessä maassa käytännössä diktaattorina. Hänen hallintonsa on vaientanut arvostelua maassa kieltämällä yksityiset sanomalehdet.

 Nuoruus 
Afewerki aloitti opinnot Etiopiassa Addis Ababan yliopistossa, mutta keskeytti ne ja liittyi Eritrean Liberation Front (ELF) -itsenäisyysliikkeeseen vuonna 1966. Hän sai samana vuonna sotilaskoulutuksen Kiinassa. 

Etiopian oman vallankumouksen aikana vuonna 1974 Afewerki johti ylänköalueen asukkaiden muodostamaa Eritrean kansan vapautusrintamaa (Eritrean People's Liberation Front, EPLF). Hänestä tuli järjestön pääsihteeri 1987. Vuosien taistelun jälkeen EPLF kukisti Etiopian joukot toukokuussa 1991. Afewerkin johdolla perustettiin väliaikainen hallitus, ja päätettiin järjestää kansanäänestys Eritrean itsenäisyydestä Etiopiasta. Eritrealaiset äänestivät ylivoimaisesti itsenäisyyden puolesta huhtikuussa 1993 pidetyssä kansanäänestyksessä. Seuraavassa kuussa kansalliskokous valitsi Afewerkin sekä Eritrean presidentiksi että kansalliskokouksen puheenjohtajaksi, mikä antoi hänelle vallan sekä toimeenpano- että lainsäädäntöelimissä. Toukokuun 24. päivänä hän julisti virallisesti Eritrean itsenäiseksi.

 Valtakausi 
Afewerki vakiinnutti vähitellen valtaansa käytännössä kaikilla Eritrean elämän osa-alueilla. Hän toimi armeijan ylipäällikkönä sekä maan ainoan poliittisen puolueen puheenjohtajana. EPLF muutti nimeään vuonna 1994 Demokratian ja oikeuden kansanrintamaksi (PFDJ). Hän perui vuoden 1997 presidentinvaalit ja vuonna 2001 käytännössä sulki maan lehdistön. Samana vuonna hän pidätti useita merkittäviä oppositiojohtajia ja nosti syytteet maanpetoksesta. Hänen hallintonsa kriitikot syyttivät häntä pitkäaikaisen Etiopian kanssa käydyn rajakiistan käyttämisestä välttääkseen Eritrean vuonna 1997 ratifioidun perustuslain täytäntöönpanoa ja ylläpitääkseen poikkeustilaa, joka oikeuttaa muut sortotoimet. Uusi rajakiista, tällä kertaa Djiboutin kanssa, puhkesi vuonna 2008.

Vuonna 2013 armeija yritti kapinoida Afewerkia vastaan mutta kapina tukahdutettiin. Varsinkin sen jälkeen Afewerkin valtaa on pönkittänyt palkkasotureista koostuva Tigray People’s Democratic Movement (TPDM).

Afewerki on johtanut jo vuosikymmeniä maata, josta on tullut yhä eristäytyneempi ja jossa elinolosuhteet ovat käyneet surkeiksi. Yhdistyneiden Kansakuntien vuosina 2015 ja 2016 julkaisemissa raporteissa yksityiskohtaisesti käsiteltiin Afewerkin hallinnon väitettyjä ihmisoikeusloukkauksia ja kutsuttiin joitakin niistä rikoksiksi ihmisyyttä vastaan. Afewerkin hallitus tuomitsi raporttien havainnot virheellisiksi.

 Yksityiselämä 
Afewerkin puoliso on entinen EPLF:n vapaustaistelija Saba Haile. Heillä on kaksi poikaa ja yksi tytär.

Etiopian entinen pääministeri
Meles Zenawi oli Afewerkin serkku.

 Lähteet 

 Aiheesta muualla 
 BBC:n artikkeli Afewerkistä (10. elokuuta 2005)

Luokka:Eritrean presidentit
Luokka:Diktaattorit
Luokka:Vuonna 1946 syntyneet
Luokka:Elävät henkilöt